text: Sterke menneskeskjebner - gratis teater med NISS - MIC Norsk musikkinformasjon Sterke menneskeskjebner - gratis teater med NISS Tredjeklassestudentene p� Skuespillerutdanning er snart ferdige med sine studier p� NISS (Nordisk Institutt for Scene og Studio). Elevene har arbeidet i syv uker med forberedelser og pr�ver, og �nsker denne helgen velkommen til gratis teateropplevelser med to sterke og sv�rt forskjellige skuespill om tabubelagte temaer og mennesker vi vanligvis ikke "ser": "Guttene ved siden av" av Tom Griffin, og det rystende "04.48 Psyksose" av avd�de Sarah Kane. 26.03.2004 | Av: - Red. NISS hadde torsdag kveld premiere p� to sterke teaterstykker p� �n kveld: "Guttene ved siden av" skrevet av Tom Griffin, og Sarah Kanes siste skuespill, "04.48 Psykose". Tredjeklassestudentene presenterer de to skuespillene p� denne m�ten: I "Guttene ved siden av" blir vi kjent med fire personer som deler en kommunal leilighet. De har forskjellige grader av psykiske og fysiske handikap. Vi m�ter dem i hverdagen med sine sm� og store vansker, mens de pr�ver � holde verdigheten midt opp i det hele. For dem er hverdagen en utfordring, men de er alltid evige optimister. Milj�arbeideren Janne Eriksen har ansvaret for flere boliger, men denne gjengen er hun spesielt knyttet til. Hun pr�ver � sjonglere sitt eget liv samtidig som hun pr�ver � gj�re hverdagen overkommelig for beboerne. M�let er at beboerne etter hvert skal integreres i storsamfunnet. Emnet som tas opp i denne forestillingen er for noen et emne som er skyggebelagt, men vi vil pr�ve � f� publikum til � le med enkeltskjebnene i stykket - og ikke av dem. H�pet er at forestillingen vil gi en p�minnelse om hvor mye vi tar for gitt. Instrukt�r er Ragnhild Lund. Latteren kan nok fort sette seg i halsen i m�tet med "04.48 Psykose" av den britiske forfatteren Sarah Kane, der Tony Totino har v�rt regiss�r. Sarah Kane hadde v�rt plaget med episoder av depresjon hele livet. Hver gang det skjedde ble graden av depresjon forverret, og til syvende og sist ble hun besatt av selvmordstanker. Mot slutten av sommeren 1998 falt hun inn i en ny depressiv periode. Det var denne opplevelsen, samt behandlingen hun fikk, som ga inspirasjon til stykket "04.48. Psykose". "04.48 Psykose" beskriver en del av sinnet som de fleste av oss forh�pentligvis aldri bes�ker, men som for mange mennesker er et sted de aldri unnslipper. Stykket ble skrevet i l�pet av h�sten og vinteren 1998/99, og den 20.februar 1999 begikk den da 28 �r gamle Sarah Kane selvmord. Tony Totino er fra Canada og har v�rt med p� � utvikle improvisasjonsteater som kunstform b�de i Norge og internasjonalt. Totino underviser i improvisasjon og rolleinnstudering p� NISS, og er kunstnerisk leder for Teatersport i Oslo. Begge stykkene spilles i Arrangementsfabrikken i Lodalen, Kv�rnerveien 10, med adkomst fra Enebakkveien 69 b. Med bil gjelder innkj�ring fra Enebakkveien 69b fra Svartdalsveien. Gratis parkering. Buss 37 eller 20 til Galgeberg. Fakkeltog fra bussholdeplass kl 18 og 20. Forestillingene har premiere 25. mars og spilles hver dag frem til 31. mars p� f�lgende tidspunkter; "04.48 Psykose"; klokken 18.30 alle dager, "Guttene ved siden av"; klokken 20.30 alle dager. D�rene �pner klokken 18.00, og det er gratis entr�. Det vil i pausen, f�r og etter forestillingene v�re servering med musikk og kunstutstilling. Med mer enn 650 fulltidsstudenter fordelt p� 11 utdanninger og n�rmere 1000 kortkurselever er NISS Nordens ledende utdanningssenter innen scene og studio, film og kunstfag. Instituttet er lokalisert sentralt i Oslo og har tilbudt yrkesrettet fagutdanning siden 1984. Nordisk Institutt for Scene og Studio (NISS) (Musikkutdanning\H�yere utdanningsinstitusjoner; Studio\Lyd)


source: CulturaX

text: 170.000 kroner til stier i Østmarka | Sykling Oslo | Stisykling | TERRENGSYKKEL.NO / 170.000 kroner til stier i Østmarka 170.000 kroner til stier i Østmarka IF Frøy har fått penger fra Sparebankstiftelsen DNB øremerket tilrettelegging i Østmarka og permanent løype for Terrengsykkelrittet. Søndag 10. september 2017. kl 12:00 IF Frøy fikk 170.000 kroner fra Sparebankstiftelsen DNB som er øremerket tilrettelegging for trening og ritt i Østmarka. Foto: Snorre Veggan – Det er helt fantastisk og aldeles supert, men det var litt overraskende for oss at vi skulle få dette tilskuddet og vi hadde ikke forventet det, sier Trude Elde. Hun er nestleder i IF Frøy og mottok sjekken på vegne av klubben. – Det er veldig gøy at vi nå får muligheten til å lage noe rettet mot barn og unge og bidra til å få flere av dem ut i Marka på sykkel, men også at vi kan gjøre noe for de som ønsker å sykle kule ritt i Østmarka, sier hun. Pengene er knyttet til IF Frøys arbeid med å tilrettelegge for trening og ritt i Østmarka, og til kan brukes på tiltak både for barn og unge så vel som for aktive og mosjonister. – Det gjelder Terrengsykkelrittet, men også andre ritt vi er involvert i, slik som Kalas Cup og Norgescup, og generelt å tilrettelegge bedre for stisykling i Østmarka, sier Elde. Med støtten fra Sparebankstiftelsen DNB kan IF Frøy legge til rette for at flere barn og unge får muligheten til å prøve seg på stisykling. Foto: Snorre Veggan Tilrettelegging er ikke et ukjent fenomen i Østmarka. Arbeidet med Skullerudprosjektet, og derunder Pionéren har pågått de siste årene i regi av NOTS. En del av tanken med Pionéren var nettopp at den skulle kunne brukes til ritt. I fjorårets Terrengsykkelrittet ble deler av traseen lagt til denne stien, nettopp på grunn av at den er tilrettelagt og tåler slitasje godt. Terrengsykkelrittet ble etablert i 2008, med «ambisjon om å være det tøffeste, morsomste og mest spennende terrengsykkelrittet i Norge», og arrangeres i år for tiende gang. Rittet har etablert seg som et prestisjefylt ritt for eliten, og et populært ritt for entusiaster, da fokuset ligger på mest mulig sti, og minst mulig grus. Nå som finansieringen er på plass begynner den store jobben. Søknaden var slik utformet at pengene kan brukes både til å kjøpe inn materialer, men den åpner også for å bruke penger på å leie inn profesjonelle som kan bistå med prosjektering og kompetanse. – Vi har en stibyggerworkshop allerede 20. til 21. mai, der vi skal jobbe med stiene som skal brukes i Terrengsykkelrittet 5 juni. Vi håper å kunne snu oss rundt fort nok til å få hyret inn noen profesjonelle før den eventen slik at de kan gå over de partiene vi vil jobbe med til årets løype, sier Elde. Les også: – Fy flate for en løype Terrengsykkelrittet arrangeres av IF Frøy, og klubbens medlemmer er i aksjon i løypa både med og uten startnummer. Foto: Snorre Veggan Et steg på vei mot fast trasé Mesteparten av arbeidet med løypa til Terrengsykkelrittet bli imidlertid med tanke på 2018 og kommende år, der er det overordnede målet å komme fram til en permanent trasé for det populære rittet. I rittets tidlige år var det en mer eller mindre fast trasé. Deretter fulgte noen år med hemmelig trasé for å unngå unødig slitasje. Men dette slo uheldig ut i 2015, da været ble dårlig, og nå er involverte parter enige i at det er bedre å satse på en mer eller mindre permanent løype. – Vi håper at vi på sikt kan få tilrettelagt en permanent trasé for Terrengsykkelrittet, som ikke går der folk flest ferdes. Det vil vi bruke tid og penger på, og det vil være til beste for alle, både syklister og andre brukergrupper, sier Elde. Men jobben med en fast trasé vil ta tid og krever at IF Frøy samarbeider med alle de involverte, kommunen og grunneiere. – Det er en mer omstendelig prosess å bygge og tilrettelegge i Østmarka enn mange andre steder i landet, og vi er opptatt av å gjøre alle prosesser korrekt. Derfor vil vi nå gå grundig til verks og tilrettelegge Terrengsykkelrittløypa slik at den tåler den bruken som kommer med sykkelritt, at den holder i mange år, og at den ikke skaper konflikter med andre brukergrupper, sier Elde. Trude Elde, nestleder i IF Frøy, mottok tilskuddet fra Sparebankstiftelsen DNB. Foto: Tove Bjerke Mowe


text: CELSO BORGES , FREDRIKSTAD - Matchvinner etter kritikken Matchvinner etter kritikken Celso Borges senket Brann. BRANN-FREDRIKSTAD 0-1: - Han er en god Tippeliga-spiller, men ikke noe mer, sa Terje Liverød til Aftenposten denne uka. Han snakket om Celso Borges, og gikk til angrep på Vålerenga og Rosenborg som begge har forsøkt å få tak i costaricaneren den siste tiden. Liverød mente det var perspektivløst, og at det finnes en masse spillere med mer klasse i Sør-Amerika. Lørdag viste Borges at han ikke har latt seg påvirke av kritikken. Fredrikstad-spilleren, som var en av hovedårsakene til at plankebylaget slo Aalesund borte i første serierunde, scoret kampens eneste mål etter fem minutter. Alex Valencia la inn fra venstresiden, og på bakerste stolpe la Amin Askar inn til en umarkert Borges som enkelt kunne heade ballen i mål. Han kan ikke ha blitt noe mindre populær hos Feyenoord eller Hannover etter det. Feyenoord har bekreftet at de følger Borges, mens Hannover også har sett ham i aksjon den siste tiden. Brann hadde en del sjanser utover i kampen, og kom til sjanser som kunne gitt utlikning. Fredrikstad stod imidlertid imot. Nå skal østfoldingene møte Rosenborg hjemme i neste kamp. - Vi har kapasitet nok til å slå Rosenborg også. Ja, det blir vanskelig, men det er veldig mulig at vi slår dem, sa en fornøyd Celso Borges til TV 2 etter kampen. Fredrikstads seier betyr uansett at Start, Brann, Vålerenga, Fredrikstad og Stabæk alle står med seks poeng i Tippeligaen så langt. Start kan imidlertid stikke av fra de andre hvis de vinner borte mot Tromsø søndag. I den kampen kan også Tromsø overta serieledelsen, hvis de skulle vinne hjemme på Alfheim. PS. Brann kan kanskje ergre seg grønne over at de ikke fikk tak i Wanderson like før overgangsvinduet stengte. Han var på vei til Bergen, endte i stedet i svenske GAIS og lørdag scoret han ett mål og leverte tre målgivende pasninger i debuten da GAIS slo Trelleborg 4-0.


text: vindavkjøling – Store norske leksikon Februarstorm i fjellet. Av Anders Asheim Hennum. Begrenset gjenbruk Kroppens varmetap Vindavkjølingseffekten Vindtette klær er viktig når det blåser på fjellet. Av Heidi Lippestad, MET. Vindavkjøling, den del av den totale avkjøling som skyldes vind. Varmetapet er større jo større temperaturforskjell det er mellom en gjenstand og luften omkring. Varmetap i vind er større enn i stille vær, da vinden sørger for stadig fornyelse av kaldere luft rundt gjenstanden. Når gjenstanden har nådd samme temperatur som lufttemperaturen (ingen varmetransport), vil gjenstandens temperatur ikke endres uansett vindforhold. Annerledes blir det for varmblodige vesener, for eksempel mennesker, som må opprettholde en konstant kroppstemperatur for å trives. Hudens varmeutveksling med den omkringliggende lufta har stor betydning. Temperaturen i luft i bevegelse (vind) kan derfor følelsesmessig gi samme inntrykk på kroppen som (kulde-)følelsen ville ha vært ved en lavere temperatur i stille luft. Tabellen viser hvordan vindavkjøling varierer ut i fra temperatur og vind. Til enhver kombinasjon av vind (målt ti meter over bakken) og temperatur (målt to meter over bakken) kan det beregnes en avkjølingsindeks eller en «følt temperatur», se tabellen. Med følt temperatur menes opplevd virkning på uskjermet hud som ikke treffes av sol- eller annen sterk varmestråling. Tallene er tilnærmelser, idet andre forhold knyttet til det enkelte individ og omgivelsene også virker inn. Fargene i tabellen sier noe om når forfrysninger kan forekomme: etter ti minutter ved en indeks på -35 (mørkeblått): Varm hud som plutselig blir eksponert for kulden (kortere tid dersom huden er kald fra starten) mindre enn to minutter ved -60 (rødt): Varm hud som plutselig blir eksponert for kulden (kortere tid dersom huden er kald fra starten) I 1939, under en ekspedisjon til Antarktis, ble det utført eksperimenter som ledet til en vindavkjølingsindeks. denne indeksen, med noen modifikasjoner, var i bruk i over 60 år. I 2000 tok Environment Canada, som har ansvar for værvarsling i tillegg til flere andre nasjonale miljøoppgaver, initiativ til å få utviklet en ny internasjonal standard – en indeks for vindavkjøling – basert på nyere relevant forskning. Teoretiske beregninger og uttesting førte til at Canada (og USA) i 2001 tok i bruk denne nye indeksen. \(W=13.12+0.6215T-11.37V^.15+0.3965TV^.16\) T er temperaturen i grader celsius målt i to meters høyde V er vindhastigheten i km/t målt i ti meters høyde Disse to verdiene inngår i en standard meteorologisk observasjon Environment Canada: Hjemmesiden til Environment and natural resources, Canada yr.no: vindavkjøling og forfrysning Vil du sitere denne artikkelen? Kopier denne teksten og lim den inn i litteraturlisten din: vindavkjøling i Store norske leksikon på snl.no. Hentet fra https://snl.no/vindavkj%C3%B8ling


text: Millionstøtte til grunnleggende opplæring Publisert onsdag 04. januar 2012 - 11:29 Sist oppdatert onsdag 04. januar 2012 - 11:29 Om to uker går fristen ut for å søke om midler fra Vox til kurs innen lesing, skriving, regning og data på arbeidsplassen. Til samme lyser Vox ut 83 millioner kroner til kurs på arbeidsplassen. Pengene skal gå til opplæring i grunnleggende lesing, skriving, regning og data. Både bedrifter, offentlige virksomheter, kurstilbydere, næringsforeninger og organisasjoner i arbeidslivet er velkommen til å søke på midlene. Søknadsfristen for å søke på BKA- midler er satt til 19. januar. På Vox sine hjemmesider finner man både tips om hvordan tillitsvalgte kan få virksomheten til å søke om midler til kurs for de ansatte, og hvordan kurstilbydere kan søke BKA-midler for å arrangere kurs for virksomheter i lokalmiljøet. Noen av de positive effektene som økt basiskompetanse kan ha for virksomheten er at flere ansatte kan bli rustet til å ta fagbrev eller fagopplæring, færre feil og mindre svinn, bedre oppfølging av sikkerhetsrutiner, færre arbeidsulykker, mer selvgående ansatte, lavere sykefravær når ansatte er trygge i jobben og smidigere drift og bedre kundeservice.


text: Hvor mye penger gjør en filmprodusent på et år? - 2019 | Investering Hoved~~Pos=Trunc /Investering /Hvor mye penger gjør en filmprodusent på et år? Prosent av budsjett Finne pengene Å være en filmprodusent kan høres ut som en glamorøs jobb, men det er fulle av ansvar. Produsenter av filmprosjekter er uten tvil det viktigste elementet i et produksjonshold, da de belastes både med å gi finansiell stabilitet og administrativ sikkerhet for å sikre at prosjektet fortsetter til tross for eventuelle konflikter. Filmprodusenter har en tendens til å tjene ganske mye penger i lønn, men inntekter er vanligvis knyttet til brutto fortjeneste opptjent av en film. Produsent Harvey Weinstein Produsent Brian Grazer En filmprodusent er ansvarlig for administrativ og finansiell stabilitet gjennom hele prosessen med å skyte en film. Filmprodusenten er hovedsakelig ansvarlig for å heve og håndtere pengene som trengs for å skyte filmen, men tjener også som poengmann for koordinering av hele filmprosessen. Produsenter må kommunisere med forretningsfolk, ansette det kreative teamet og lette forholdet mellom produksjonsdeltakere. Film telt Produsenter har vanligvis ikke satt lønn, da deres kontrakter generelt sier at de tjener en del av den totale fortjenesten som er opptjent av en film. Produsentlønnen er likevel omtrent lik styrets ledelse: i 2008 oppnådde begge en gjennomsnittlig timelønn på 41,32 dollar. Gjennomsnittlig lønn for produsenter involvert med film og video var $ 108 580 fra 2009. Prosent av budsjettet Det eksakte beløpet som en produsent tjener fra en film, varierer fra prosjekt til prosjekt. Vanligvis er dette basert på mengden av budsjettet satt til side for filmen; Produsenter som er ansvarlige for å produsere filmer med større budsjetter, vil tjene mer enn småbudsjettfilmakere. Mange filmprodusenter som jobber med store budsjettfilmer, tjener ca 7 prosent av filmens totale brutto fortjeneste som sin personlige lønn. Uavhengige produsenter En film krever en jevn strøm av friske midler som skal produseres. Noen ganger leveres disse midlene direkte av produsenten som en out-of-pocket-utgift, spesielt i uavhengige filmingssituasjoner der filmer produseres uten hjelp av et stort studio. Produsenter som arbeider uavhengig av et studio er mer vanlig funnet i filmindustrien; de fleste filmstudier holder seg til prosjekter som tar et budsjett på $ 30 millioner og tjener tre til syv ganger så mye penger. Uavhengige produsenter tror enten nok i filmens lønnsomhet å sette opp pengene selv eller finne private investorer å gi finansiering.


text: Det enkle er ofte det beste? - St. Olavs hospital Markering av håndhygienedagen ved St. Olav 3.-7. mai Av: Anita Wang Børseth, regional smittevernrådgiver / Publisert 02.05.2018 / Sist oppdatert 04.05.2018 Da min sønn nylig fikk en helsetjenesteassosiert infeksjon (HAI) etter et elektivt inngrep, har jeg som mamma fått være pårørende i sykehus. Å være pårørende med smittevernbiller på er ikke å anbefale. Jeg har erfart at håndhygienen og etterlevelsen av øvrige basale smittevernrutiner ikke er på plass! Disse tiltakene som er vårt «våpen» mot HAI og spredning av antibiotikaresistens, skal sitte i ryggmargen hos alt personell i helsetjenesten. Reagerer vi ikke nå, vil vi i fremtiden måtte akseptere dårligere resultater innen avansert kirurgi og intensivbehandling av våre pasienter! Anita Wang Børseth er regional smittevernrådgiver og jobber ved Regionalt senter for smittevern i Helse Midt-Norge. Foto: Privat Årets tema for håndhygienens dag, 5. mai 2018, er håndhygiene og antibiotikaresistens. Antibiotikaresistens regnes som en av de mest alvorlige truslene mot den globale folkehelsen. Håndhygiene utført på rett måte og til rett tid, sammen med godt smittevern og restriktiv og korrekt bruk av antibiotika, er våre viktigste tiltak mot resistensutvikling. Korrekt håndhygiene fører til færre infeksjoner, som igjen fører til redusert antibiotikabruk. Dette til beste for våre pasienter her og nå, for fremtidens pasienter og den globale folkehelsen. Les mer om håndhygiene på FHI.no Vi i den nasjonale arbeidsgruppen for håndhygiene, har tenkt at etterlevelse av håndhygiene kan bedres ved at pasienter etterspør personalet om de har rene hender. Slagord som er forslått er: «Spør meg om jeg har rene hender?». Jeg ser nå etter å ha vært pårørende, at vi som helsepersonell ikke ønsker at pasienter eller pårørende påpeker feil eller ber om å få rene hender før pasientkontakt. Dette ble mottatt som en fornærmelse. Vi er ikke moden nok til å bli korrigert eller veiledet. Glemmer vi pasienten som ligger i sykesengen, som er redd for «sykehusbakterier» og som bare ønsker å bli frisk for så å komme hjem? Hva med forsvarlig praksis og omsorgsfull hjelp, jamfør krav i helsepersonelloven? For den pasienten som rammes, settes livet på vent og kan i verste fall medføre varig mén eller død! Ved St. Olavs hospital markeres håndhygienes dag med stands og foredrag fra 3. - 7- mai. Klikk her for å se programmet!


text: AI4AfL- Kunstig intelligens for vurdering for læring for å styrke læring og undervisning i det 21. århundre - Institutt for pedagogikk, IKT og læring AI4AfL er et tverrfaglig prosjekt hvor forskere fra pedagogikk og informasjonsteknologi skal samarbeide med Hypatia Learning. Prosjektet vil ha to stipendiater og skal utvikle et godt samarbeid mellom forskningsmiljøene, samfunnsaktører og skoler. Et slikt samarbeid er avgjørende for å utvikle KI-teknologi som støtter pedagogisk praksis. Det er et ønske om å minimere et gap mellom læringsteknologiutviklere på den ene siden og lærere og elever, som er brukere av digital teknologi, på den andre siden. Pedagogikken og bedre læring for alle skal styre KI-teknologi som utvikles for norske skoler, og ikke omvendt. En slik tilnærming skal støtte lærerne i undervisningsarbeid, hjelpe elevene til å forstå sentrale begrep og ikke minst til å få taket på hva det betyr å lære for å bli livslangt lærende i det 21. århundre. Målet med prosjektet Kunstig intelligens for vurdering for læring for å styrke læring og undervisning i det 21. århundre er å utvikle kunstig intelligens-teknologi som kan analysere elevers tekster og gi semantiske, syntaktiske og sentimentale tilbakemeldinger tilpasset hver eneste elev. Slike tilbakemeldinger vil være til stor hjelp for både elever og lærere i prosessorientert skriving og vurdering for læring-arbeid – noe som har vært et satsingsområde i norske skoler siden 2010. Vurdering for læring er en tids- og ressurskrevende prosess og KI-teknologi som skal utvikles og prøves ut i prosjektet, skal avlaste lærere og tilby veiledende støtte til elever i prosessorientert skriving. Tilbakemeldinger som KI vil tilby, vil engasjere elever og utvikle deres forståelse av hvordan de kan skrive en høykvalitetstekst ved hjelp av flere utkast. Denne tilnærmingen kan betegnes som en lære-å-lære-tilnærming, og å «lære å lære» er en viktig ferdighet som lærende i 21 århundre bør tilegne seg. Prosjektet vil også utvikle ny kunnskap om hvordan lærere organiserer og legger til rette for vurdering for læring-praksis med KI-teknologi.


text: Microsoft og AOL venner igjen - ITavisen Microsoft og AOL venner igjen Av Tore Neset, 28. mai 2001 kl 00:47 Verdens største internettleverandør America Online (AOL) eier Netscape, og blir regnet som Microsofts viktigste rival på mediesiden. Nå har de igjen inngått avtale med Microsoft. Avtalen innebærer at AOL vil få 70 MB plass til sin Internettpakke i Microsofts nye operativsystem Windows XP. I dag er denne pakken i det store og hele identisk med Netscape 6.0, med nettleseren/epostprogrammet Communicator og meldetjenesten Instant Messenger. Utløpt avtale AOLs avtale med Microsoft om å bruke Internet Explorer som standard nettleser utløp i januar i år. Alle regnet dermed at AOL fra nå av ville satse på Netscape, som de kjøpte allerede høsten 1998. Men når XP kommer 8. november, kan virkeligheten komme til å se annerledes for de nærmere 30 millioner brukerne som er tilknyttet AOL på verdensbasis. Den nye utgaven av selskapets Internett-klient har fått kodenavnet Steppenwolf, og kan like gjerne inneholde Explorer som Netscape. Den kan uten problemer bruke flere nettlesere – også samtidig. Samtidig er det klart at Netscapes 6.0-versjon har et dårlig omdømme, og er kjent både for både å kræsje Windows og for ikke å kunne lese enkelte nettsider. Dermed er det ikke utenkelig at AOL går for Internet Explorer 6.0 i XP-utgaven. AOL gikk fusjonerte i fjor med Time Warner-gruppa, som er verdens største mediekonsern målt i antall publikasjoner og lesere/seere. Fusjonen er den største i sitt slag i amerikansk historie. Det må denne typen muskler til for å utfordre selveste Microsoft på hjemmebane. Nå frykter mange at også AOL har lagt seg på ryggen for overmakten i Redmond. AOL og Microsoft kriger på mange områder. AOL har sitt musikk-nedlastingssted MusicNet, der de samarbeider med Media Players utfordrer RealNetworks. Microsoft startet nylig sitt MSN Music etter samme oppskrift, men da selvsagt med Media Player som det eneste mulige programmet å bruke. AOLs meldetjeneste Instant Messenger fikk sin rival i Microsoft messenger. Microsoft har sin gratis, webbaserte eposttjeneste Hotmail, Netscape/AOL har sin Webmail. Begge selskaper har store ambisjoner på portalsiden. Listen kan gjøres enda lengre – her er det snakk om to konkurrenter som nærmest speiler hverandre i hvert eneste lille sprell motparten måtte foreta seg. AOL maste Det er ingen som i fullt alvor påstår at de to nå vil gå sammen, eller at AOL vil bli kjøpt av Microsoft. Men i følge nettstedet betanews.com kom initiativet til XP-avtalen fra AOL. De skal ha mast lenge på Microsoft om å få være med. Dermed kan det se ut som om AOL og Time Warner har innsett at de ikke har en sjanse dersom de ikke – som de fleste andre – danser etter Bill Gates pipe.


text: Har du en dyr nettside? - Sabona Gård av Morten | aug 25, 2017 | Sabonaweb | 0 kommentarer Mange tror at en nettside, blogg eller en nettbutikk skal koste en formue. Og i noen sammenhenger er det kostbart. Men i de fleste tilfeller ligger små og mellomstore bedrifter å betaler alt for mye for å kunne være med i den digitale markedsføringen. Mange betaler overpris for enkle informasjonssider, og høye summer pr mnd i vedlikehold og oppdatering. Mer design, mindre koding Okey! Det kostet fort enorme summer for nettside tidligere. Om det er mange faktorer som spiller inn. Men en stor del av det var at det krevde mye mer for å komme på nett før. Og bare det for å kunne lage mal for en side krevde mye arbeid (HTML etc). Man satt å skrev koder, som fortalte nettleseren hvordan den skulle vise frem til forskjellige elementer på nettsiden. I dag kan du bygge opp en elegant mal uten å kunne så mye som en linje med koder, og dette klarer du å gjøre også innen veldig kort tid. Men, å kunne HTML, PHP etc er jo en stor fordel når det skal utvikles noe utenfor disse malene (etc, WordPress) eller om det skulle være en feil. Da må man faktisk inn å lese disse kodene. Så i dag kreves to ting for å kunne være på nett: En nettside og en server å legge nettsiden på (webhotell). Merk at dette er for å være på nett. Grafisk design, merkevare og utvikling av dette er så klart et helt annet kapittel Så det vi har funnet ut nå er at det å lage en nettside i dag ikke krever mye kunnskap om koding, men for å velge en god leverandør i dag av nettside er det mer den kreative biten som spiller inn. Velg en leverandør som designer stilen du er ute etter 🙂 Og gjerne en som leverer full pakke, så du slipper å måtte forholde deg til flere leverandører. Føler du deg truffet? Eller har vært ute i markedet å sjekket priser, men synes det er ALT for dyrt? Ta gjerne kontakt med oss! Vi drifter alt selv, og styrer våre egne server. Det vil si at du trenger kun å forholde deg til oss, og ikke betale til flere leverandører for å få jobben gjort 🙂 Vi fikser alt, og til en knallgod pris. Vi sender verken faktura med høygaffel eller andre store redskap. Men vi tar kun betalt for den jobben som gjøres, og legger og langt under våre konkurrenter i prisen. UTEN at dette skal gå på bekosting av kvalitet.


text: Slankepiller som Funker: PhasoCal med Phaseolamin PhasoCal med Phaseolamin PhasoCal er slankepiller som reduserer opptaket av karbohydrater med opp mot 70 prosent. Dette er med andre ord en effektiv karboblokker som kan sette fart på fettforbrenningen. Phaseolamin er den aktive ingrediensen i PhasoCal og dette er med andre ord slankepiller av typen Phaseolus. Oppgitt slankeffekt I følge forhandlerens nettsider er PhasoCal slankepiller som blokkerer karbohydrater slik at kroppens opptak reduseres. Dette er en påstand som stemmer godt overens med relevant forskning og litt mer presist virker PhasoCal som følger. Enzymet som spalter stivelse til glukose blir nøytralisert og dermed forlater stivelsen kroppen ufordøyd. Det betyr at den ikke fordøyes og ender opp i kroppen som fettreserver. Ingredienser i PhasoCal Phaseolamin er den aktive ingrediensen i PhasoCal og dette ekstraktet utvinnes fra hvite hagebønner, også kjent under det latinske navnet Phaseolus Vulgaris. PhasoCal er med andre ord slankepiller av typen Phaseolus og disse produktene har fått mye positiv medieomtale, først og fremst fordi slankeeffekten er godt dokumentert. Det har blitt foretatt minst 10 studier hvor slankeeffekten fra Phaseolus har blitt påvist og vi kan således trygt betegne PhasoCal for et godt dokumentert slankeprodukt. Videre fremstår PhasoCal som effektive slankepiller og de mest lovende studiene viser et ukentlig vekttap på opp mot 1 kilo. Andre studier viser et vekttap på opp mot 0,5 kilo og det er nok mest realistisk. Flere av studiene som viser at PhasoCal hjelper mot overvekt er omtalt på nettstedet nutritionj.com som konkluderer med at Phaseolus produkter bidrar til å begrense opptak av karbohydrater, samt til vektreduksjon. Et eksempel på de mange omtalte studiene er 30 dagers studie hvor deltakerne var moderat overvektige og hadde en stabil vekt. Etter 2 uker hadde deltakerne som fikk Phaseolus i snitt gått ned 3 kilo, mens kontrollgruppen i snitt gikk ned 0,35 kilo. Hvordan kjøpe slankemedisin på nett? Hvorfor velge slankepiller med glucomannan? Virker Hodia slankeplaster? Det finnes mange studier med lignende resultater, men legg merke til at deltakerne som gikk ned i vekt ved hjelp av Phaseolus hadde ett kosthold med relativt mye karbohydrater. PhasoCal er med andre ord ikke slankepiller for deg som går på lavkarbo, noe betegnelsen karboblokker da også tilsier.


text: Strindheim og Rosenborg skole. Vurdering FOR læring. Foto: Carl-Erik Eriksson - PDF Download "Strindheim og Rosenborg skole. Vurdering FOR læring. Foto: Carl-Erik Eriksson" 1 Strindheim og Rosenborg skole Vurdering FOR læring Foto: Carl-Erik Eriksson 2 Presentasjon To sentrumsskoler i Trondheim: Strindheim barneskole er avgiverskole til Rosenborg ungdomsskole Tre lærere: Vibeke Sandvik, engelsk 4. trinn Elin Hernes, norsk 5. trinn Lise Wang Eriksen, norsk 9. trinn 3 Mål for timen Vise eksempler på hvordan man kan lage kriterier sammen med elevene Vise ulike vurderingsformer Vise effektiv underveisvurdering og hvordan vi kan involvere elevene i læringsarbeidet Vise tre praksisfortellinger fra tre lærere 4 Prinsipper i læringsarbeidet Elevene skal: forstå hva de skal lære og hva som er forventet av dem få tilbakemeldinger som forteller dem hva som er forventet av dem få råd om hvordan de kan forbedre seg være involvert i eget læringsarbeid ved blant annet å vurdere eget arbeid og utvikling Kilde: Underveisvurdering i fag. Udir 5 Praksis ved Strindheim: Forstå hva de skal lære og hva som er forventet av dem Ukens læringsmål for alle fag står på ukeplanen Noen trinn har også målene hengende synlig i klasserommet Utvalgte oppgaver blir vurdert ut i fra kriterier og måloppnåelse Målet er at elevene skal forstå hva de skal lære, hva som er forventet av dem, og hva som er kvalitet 6 Får tilbakemeldinger som forteller dem hva som er forventet av dem og få råd om hvordan de kan forbedre seg Organisering av undervisningen er viktig for å få tilstrekkelig tid til individuell tilbakemelding Kontaktsamtalen hvor vi setter faglige og sosiale mål for eleven Elevsamtale hvor vi følger opp målene som ble satt på kontaktsamtalen Underveisvurdering Mappevurdering 7 Er involvert i eget læringsarbeid ved blant annet å vurdere eget arbeid og utvikling Elevene deltar i arbeidet med å sette kriterier for et arbeid ved utvalgte oppgaver (Vi viser våre første erfaringer i forhold til kriterier og kjennetegn) Måloppnåelsen kan hjelpe dem med å se hvordan de kan utvikle seg Kameratvurdering Egenvurdering 8 Praksis ved Rosenborg Mye av det samme som ved Strindheim Læringsmål synlig for elevene (på planer og i klasserom) Utviklingssamtale og elevsamtale Skole-hjemgruppe 3 foreldre, 4 lærere og 2 elever: forslag til mal utvikles videre Lage kriterier med elever Felles utforming av mål og kriterier for hel- og halvdagsprøver Grunnleggende ferdigheter i lesing utviklingsarbeid med felles fokus på kompetanseheving for hele personalet, 4*0,5 time i uka. Retteark i matematikk. Synliggjør områder elevene skal utvikle seg på med fargekoder. Visuelt. Prinsipper fra Mappevurdering (eksempelvis: KuH, 2.fr.s, norsk, samfunnsfag, naturfag) 9 Organisering og veien fremover VFL-nettverksgruppen består av ledelse (fagledere på hvert trinn og rektor) og spes-ped-rådgiver. Mål: Felles utviklingsarbeid for hele skolen. Alle skal delta. Første steg: Synliggjøring av mål på ulike områder Andre steg: Grunnleggende ferdighet lesing BISON (før-, underveis- og etterlesing) Leseark Tredje steg: Plangruppe Utvikling av felles årsplaner Fagseksjoner Fra kompetansemål til læringsmål Fjerde steg: Veien videre Utviklings- og elevsamtalen videreutvikles Ferdigstille, iverksette og evaluere årsplan 10 Praksisfortelling 1: 4.trinn Strindheim Startet på 3. trinn med oppgaver med kompetansemål og kriterier Ble utfordret til å ta med elevene i å sette kriterier og kjennetegn Bruker engelskverket Stairs, og hadde nettopp arbeidet med temaet: The House I lyttekrok fikk så elevene mulighet til å komme med forslag til kriterier og kjennetegn i forhold til at vi skulle skrive om huset The House 11 Mappeoppgave 12 Fikk mange gode diskusjoner rundt kriterier og kjennetegn Elevene var veldig opptatt av lengde og rettferdighet Jeg var sekretær Gjorde dette i 3 grupper og kom fram til en felles utforming 13 Mappeoppgave 15 Kommet fram til et likt oppsett som vi har brukt i engelsk og norsk Lett å kjenne igjen Elevene kjenner figurene / fjesene og vet hva de representerer Vi har arbeidet med klokka på engelsk og elevene visste at de skulle ha en mappeoppgave etter å ha arbeidet med temaet noen uker Elevene skal så to og to skrive forslag til kriterier og kjennetegn for oppgaven Oppgaven har vi formulert ut sammen i lyttekrok 18 Praksisfortelling 2 Strindheim 5.trinn 24 Kompetansemål fra Kunnskapsløftet presentere et fagstoff muntlig, med mottakerbevissthet og ved bruk av digitale hjelpemidler, manus, stikkord og punktliste som støtte for framføringen lytte til andres presentasjoner og gi uttrykk for eget utbytte 25 Hva er kriterier? = kjennetegn på oppnåelse av mål Er kjent og synlig Du når målet når du oppfyller kravene Utarbeides av lærere i samarbeid med elever Lurt om de lages med utgangspunkt i eksempler (hva er knallbra? Hvorfor?) Er utgangspunkt for konkret tilbakemelding Belyser kvalitet OG innhold 26 Kriterier for muntlig framføring 27 Praksisfortelling 3: Rosenborg skole 8.trinn Oppstart norsk: 8. trinn dramatisering av eventyr Kompetansemål: gjennomføre enkle foredrag, presentasjoner, tolkende opplesinger, rollespill og dramatisering tilpasset ulike mottakere. Godbiter fra generell del (lett å glemme): mestre utfordringer sammen med andre dyrking av kreative evner foreldrene er en viktig del i samarbeidet om den enkeltes elev og skolens miljø se ting i sammenheng 28 Forarbeid Mål for perioden: - Elevene skal lage en dramatisering av et kjent folkeeventyr - Elevene skal lage kriterier for dramatiseringen - Presentere dramatisering for foreldre på klassens første foreldrekveld Dramapedagogisk undervisningstime: - Gruppevis lage tre stillbilder til viktige scener i kjente folkeeventyr - Two stars and a wish: Gruppene ser på hverandres arbeider gir spontane tilbakemeldinger 29 Utforming av kriterier sammen med elever Stasjonsundervisning: Ulike stasjoner knyttet til lesing og samtale om de eventyrene vi jobbet med i dramatime Stasjon 4: Skrivebua: I denne perioden skal dere gruppevis lage en dramatisering av et eventyr. Tenk på hva du synes er viktig for en knallgod dramatisering du kunne tenke deg å se. Skriv ned ei liste med minst fem krav som gjelder for en fantastisk dramatisering av et eventyr. Skriv på et blankt ark som ligger på stasjonen med kriteriene til neste post: responsstasjonen. 30 Etterpå: Stasjon 5: Responsstasjonen Elevene legger frem sine krav til en fabelaktig forestilling og diskuterer hva som er viktig. Lærer styrer ordet og skriver referat: 31 Elev Vegard Alex Kari Ola Frank Kriterier Leser høyt og fint. Gode skuespillera: Lev seg inn i det en gjør. Et godt poneg med det man gjør. Det må være en grunn til at man gjør sånn som man gjør. Hotte damer Man trenger et høydepunkt. Det kan være mange høydepunkt, men et stort Skuespillerne må se mot publikum slik at publikum føler at de er tilstedet. Ha innlevelse Prate høyt og tydelig Bra avslutning. Heltan dør ikke, de overlever alt. Et bra stykke Alle lever seg inn i rollen sin og ikke bare sitter og sier replikkene sine Effekter trenger kanskje noen effekter. Ikke glemmer hva man skal si Et bra høydepunkt: spenningskurven stiger. Eller flere spenningspunkt. Vi merker fort om et stykke blir kjedelig. Ikke stå med ryggen til. Mening med historien, Gode skuespillere lever seg inn i den rollen man får Artig Likt virkeligheten Kjedelig å se et skuspill du føler at du har sett mange ganger før. Kroppsspråk ikke stå stille Snakke høyt og tydelig Se på publikum Planlegge Innlevelse Konsentrasjon En bra story Levde lykkelig alle sine dager. Lage parodi på eventyret. Ender: Og så levde de lykkelig alle sine dager 32 Jakob Karoline Ida Tor Sander Snakke høyt og tydelig. Ikke ha ryggen til publikum Innlevelse: snakke som om du mener det. Snakke alvorlig ikke bare snakke. Finn opp ting gjøre noe originalt. Ha med de riktige tingene Skuespillerne trenger god innlevelse, kullisene må se bra ut Viktig at informasjonen kommer frem il publikum Spenning! Drama! Slik at det blir fengende. Artig Må holde konsentrasjonen Originalt: være noe nytt! Moderinserer eventyr Viktig at skuespillerne lever seg inn i rollen - mange eksempler! Men ikke overdriv! Hold roen når det skal være ro men lev seg inn. Ikke stå helt stille lev seg inn! Trykk på det man sier Si ting spennende eksempler: ikke som å chille på cafe, men exiting liksom Handling: innledning oppbygning - mål Et godt manus! Han som skriver manuser har god fantasi. Skuespillerne: lever seg godt inn. Omgivelsene i skuespiller ser bra ut. Publikum oppfører seg. Viktig at alle på gruppa deltar like mye Gjøre noe originalt av noe kjent. Snakke høyt og tydelig Ser på publikum Innlevelse leve seg inn i rollen Laate som det virkelig skjer det var en gang Tretallet det magiske 33 Eleven påvirker: Oppgaveteksten endres: de skal modernisere eventyret de har fått utdelt. Hva vil denne teksten bety i vår samtid? viktige tema og uttrykksmåter sentrale samtidstekster og sammenligne dem med framstillinger i klassiske verk fra norsk litteraturarv Velger kriterier som vi skal vurdere: Manus, stemmebruk, kroppsspråk, arbeidsfordeling på gruppa og framføring 34 Vi lager skjema: Kriterier Fremragende Kompetent Under utvikling På begynnerstadiet Manus Manusskriptet leveres til avtalt tid og er korrekt ført med rollelister, replikker og sceneanvisninger. Manuskriptet har noen feil, men ingen mangler i rolleliste, replikker eller sceneanvisninger. Manuskriptet har mange feil, og mangler enten rolleliste eller sceneanvisninger. Manusskriptet har svært mange feil eller mangler både rolleliste og sceneanvisninger. Stemmebruk Alle i gruppen snakker med tydelig stemme slik at publikum kan høre alle replikkene. En i gruppen snakker med lav stemme slik at publikum ikke kan høre deler av framføringen. To eller flere i gruppen snakker med lav stemme slik at publikum ikke kan høre deler av fremføringen. Publikum kan ikke høre store deler av fremføringen. Kroppsspråk Alle i gruppene bruker tydelig kroppsspråk for å uttrykke tanker og følelser under presentasjonen. En i gruppen bruker ikke tydelig kroppsspråk for å uttrykke tanker og følelser under presentasjonen. To eller flere i gruppen bruker ikke tydelig kroppsspråk for å uttrykke tanker og følelser under presentasjonen. Gruppen står helt i ro og sier replikkene på scenen. Framføring Ingen i gruppen trenger sufflør for å huske replikker eller handlinger Gruppen trenger sufflør en gang under fremføringen. Gruppen trenger sufflør to fire ganger under fremføringen. Gruppen trenger sufflør fem eller flere ganger under fremføringen. Arbeidsfordeling Alle i gruppen deltar i flere dialoger. To eller flere i gruppen deltar i flere dialoger. Bare to personer i gruppen deltar i dialoger; de andre har enkeltreplikker. En eller flere i gruppen har ikke replikker. 35 Så starter arbeidet Skriver manus Sjuende far i hula (i Afganistan) RedHood i New York på tur med bigbite til bestemor på luksushotel Snehvit og kortvokste hjelpere i et fremmed land og med en innvandrerprins og forbudt kjærlighet Eiendomsmeglere og mafia som ulv mot tre små karer Den stygge andungen på ungdomsskolen (klassiker) Øver med manus og skjema Generalprøve med kompisvurdering Premiere med foreldre Suksess! 36 8Cs sjekkliste for en glimrende bokmelding Kompetansemål: Formidle muntlig og skriftlig egne leseerfaringer og leseopplevelser basert på tolkning og refleksjon Læringsmål: Elevene skal - møte andres leseropplevelser gjennom å lese bokmeldinger - lage krav til hva som må være med i egen omtale - Vurdere egne og medelevers muntlige og skriftlige tekster underveis og tilslutt Elevene får i lekse å lete i aviser og blader hjemme. Ta med bokomtaler og anmeldelser de synes ser spennende ut. Vi lager en samling med bokomtaler som gruppene får utdelt. De skal sammen lese alle omtalene velge tre for et nærstudium. Skrive ned punkter på hvorfor nettopp disse er så bra. Punktene samles på tavla og vi lager en sjekkliste på hva som MÅ være med på deres egen bokmelding. Eget arbeid kompisvurdering underveis endelig vurdering med muntlig fremlegg 37 Eleverfaringer Positivt Vi for vite vor god vi er Vi for vite hva vi kan bli bedre i Vi lærer av feilene våres Artig at vi kan bestemme Det er bra å vite hva som forventes av oss Lærer oss til å bli bedre til å skrive tekster 38 Eleverfaringer Negativt Man gruer seg ofte før man får tingen som er vurdert Man føler at man skal få alt høyt Det er negativt og få lav måloppnåelse. Hvis du er fornøyd med arbeidet blir du skuffet hvis du får lav Om vi har gjort så godt vi kan med en tekst og så får vi lavt er det littegrande ekkelt Man kan bli dårligere og miste selvtillit vis man gjør det dårlig Vi er redde for og få lav mål-oppnåelse. Vi kan føle oss dårlige og flaue 39 Foreldreerfaringer Positivt Viser nivået som eleven ligger på. Ut i fra det kan man individualisere læringen Eleven blir motivert ved fremgang Lærer har bedre kontroll på utviklingen Å se hva som kreves for å få høy måloppnåelse Fin trening for elevene med tanke på karakterer om noen år Det er godt å se hva gutten min mestrer og hva han må jobbe videre med. Lettere for meg å hjelpe til med lekser. 40 Foreldreerfaringer Negativt Xxx er en svært følsom gutt. Kan du tenkte deg hvordan det føles for xxx å være redd eller lei seg, for at han ikke har skrevet bra nok, eller langt nok, til å få full måloppnåelse. Ja, for han er smertelig klar over at det er det han etterstreber, men at han ikke gjør det bra nok til noen gang å kunne få det. Slik vi ser det er det ikke viljen det står på, men det stresset det skaper i xxx å aldri bli ferdig og faktisk bli rost for det. 41 Refleksjoner Begrepsbruken; høy, middels, lav. Tidsbruk. Hvor lang tid skal vi bruke sammen med elevene med utarbeidelse av kriterier og kjennetegn? Trenger vi nivådelte kriterier i alle læringsog vurderingssituasjoner? 403 MIL TIL FOTS Praktiske eksempel med vurdering for læring selvregulering og elevinvolvering 12.08-2013 Oppegård kommune Lise Wang Eriksen (lise-wang.eriksen@trondheim.kommune.no ) TILBAKEBLIKK - Hattie


text: Hole | Tanker, ord og meninger | Rolf Novsett Tanker, ord og meninger | Rolf Novsett – Noen ord plumper ut, ubevisst. Andre ord er bevisste og beregnende, skriver Rolf Novsett. Her er en nyttårs-hyldest til Ringerikes Blads spalteplass for «meninger og debatt». Tanker kan formes som ord som blir sagt eller skrevet, men tanker blir ikke alltid til ord som kommer til uttrykk. Noen ord kommer først til ettertanke som svar eller spørsmål. Andre er der umiddelbart som følelsesmessig utbrudd. Å sette ord på tankene sine, er som å delta i et forfølgelsesritt uten mulighet for at ordene skal kunne ta igjen tankene. Tankene flyr av sted som oftest uten at de blir satt ord på. Du leter ofte etter ordene, finner dem, smaker på dem og kombinerer dem som fornuftige tanker. Ordene kan følge vinden, men da må de først være sagt. Noen ord plumper ut, ubevisst. Andre ord er bevisste og beregnende. Ord kan være avslørende, frigjørende eller lette å formidle og gode å motta. Vi bruker ord til å snakke med hverandre. Noen ord burde ikke vært sagt. Andre ord burde vært sagt. Vi bruker ord for å skape følelser og tanker hos andre. Ord som former nye ord, stumhet eller ettertanke hos både venn og fiende. Ord som ikke burde vært sagt, bør ikke sies. Ord som burde vært sagt, bør ikke forties. Kroppen taler mer enn ord Noen ganger taler kroppen mer enn ord. Handling taler mer enn ord. Ord skaper både forventninger og handling. Ord forplikter derfor ofte langt mer enn til ettertanke, spørsmål eller svar. Jeg elsker deg eller jeg hater deg, er langt mer enn ord. Ingen har monopol på tanker eller ord. De kan tenkes og sies fritt av oss alle, men ofte kreves det mot til å sette ord på tanker du vil meddele til andre. Alle tenker vi ikke likt. Noen kombinerer ord lettere enn andre. Det betyr ikke at en person uten ord, er en person uten en tanke. Å slippe andre inn i din egen tankeverden kan være dristig, men dristighet kan være nyttig for flere. To tanker kan berike hverandre. Det å dele tanker gjennom ord og utvikle meninger sammen handler om samarbeid. Felles tankekultur er viktig for å holde oss sammen. Tankene dine kan stjeles av andre når du har satt ord på dem. Noen har beskyttet rettighetene til tankene sine utgitt i artikler, dokumenter og bøker. Andre har lite igjen for å gi uttrykk for det de mener annet enn gleden ved å ha tenkt tanken og gi uttrykk for sine ideer. Frykten for ord Noen er redde for ord, andre glade i ord. Ord kan misforstås, vrenger å vris på. Ord kan sies i fortid, nåtid og framtid. Ord kan formes i spørsmålsform og som svar. Ord kan formes som meninger, kritisk eller belærende. Ord kan formes på mange språk. Valgmulighetene er enorme. Debattleder bør være mest mulig nøytral | Øyvind Moe Ord kan formes i samtaler, i forelesninger, i aviser, i bøker, på radio, på TV, på data. Ord kan kodes for bare å bli forstått av noen. Ord kan oversettes for å bli forstått av så mange som mulig. Ord kan formidles åpent eller skjult, viskes eller skrikes høyt ut over torget. Ord gir makt. Ord kan knuse betong. Ord kan skape revolusjon. Ord kan være frigjørende. Talefriheten er viktig i et demokrati, men de sagte ordene kan bli brukt mot deg.


text: Alt annet enn kjedelig • ballade.no Slipmats har blant annet skrevet for japanske E-girls Kamferdrops topper den svenske radiolisten Remiksen av Ole Ivars og Kikki Danielssons slager "Jag Trodde Änglarna Fanns"har med det gjort noe ingen annen norsk artist har klart siden 1985. Sist onsdag arrangerte Music Norway i samarbeid med Musikkforleggerne åpent hus om det asiatiske markedet. I panelet satt forlegger og produsent Robin Jenssen, låtskriverne Anne Judith Stokke Wik og Mats Lie Skåre (kjent som Slipmats), og forlegger Steinar Fjeld. Spørsmålet de skulle svare på var: Hvordan få en hit i Japan eller Korea? – Det må aldri låte kjedelig. Repetisjon er greit, men det må hele tiden tilføres nye elementer. Det funker ikke med klassisk vers og refreng, sier Slipmats fra scenen og utdyper; – Det handler om struktur. Skriver du for Bieber kan du godt gjøre en hel låt med tre akkorder. I Asia er lytteren mottakelig for mer forandring og variasjon. Konsept og koreografi Panelet trekker frem flere årsaker til at låter med mange forandringer slår bedre gjennom i Asia enn i Europa og Nord-Amerika. Noe kan skyldes ulik musikkestetisk kultur, historie og lyttevaner. Vel så viktig er rytmikken i det japanske eller koreanske språket. Disse språkene er bygget med mange stavelser, for eksempel trenger man flere stavelser på å uttrykke meningsinnholdet i "I Love You", noe som igjen vil påvirke rytmikken i musikken. I tillegg er det gjerne flere medlemmer i et band enn det vi er vant til i Norge eller andre vestlige band. Dette har innvirkning på låtenes lengde og gir et mulig større behov for variasjon. I følge Wik er det ofte rundt ni og helt opp til 16 bandmedlemmer, som alle skal skinne i løpet av låta. – Konsept er viktig. Du må skape en stemning, utbrodere denne, gjerne ved bruk av store virkemidler. Det kan godt låte både pompøst og episk eller filmatisk, og ha plass til harper, vindeffekter, bølger til og med en" spoken intro", sier Wik, og legger til: – I tillegg må du huske på koreografien. Det visuelle er en stor del av det musikalske. Slipmats lager såkalte tracks, altså lydbildet i låta, mens Wik er "topliner", som vil si melodi- og tekstforfatter. De samarbeider ikke, men representerer ulike roller i en låtproduksjon. Jenssen hevder at en god låtskriverprosess minst bør bestå av tre personer, og at tiden der én person kan lage en hit på egenhånd, på gutte- eller jenterommet, er forbi. Særlig i Asia, men til dels også i Vesten. Les også: Estetikk og pragmatikk Mange ord og flere rytmer Både Slipmats og Wik jobber med lokale tekstforfattere som oversetter tekstmaterialet til lokalt språk. Mens Slipmats lager liksom-engelsk for å gi et tekstlig rammeverk til tracket, har Wik engelsk som arbeidsspråk. – Jeg må forholde meg til at japanerne bruker mange flere ord. Melodien må være mer rytmisk, mer stakkato og det må presses inn mer informasjon enn hva låtskrivere er vant til å gjøre her. Det kan ikke være lange linjer, det passer ikke språket, forteller Wik til Ballade etter panelsamtalen. Hun understreker at det ikke finnes noen snarveier inn til de asiatiske hitlistene, samtidig som hun mener det kan være morsommere å jobbe nettopp mot disse markedene. Ikke minst fordi låtene både kan være emosjonelt store og vare mye lenger enn en tradisjonell vestlig hitlåt. – Det er veldig gøy. Du får mye større kunstnerisk frihet enn når du kun har tre akkorder og knappe tre minutter og ti sekunder til rådighet, som er malen for en hit i Norge. Du kan eksperimentere mer. Noen av låtene likner også mashups, der du blander sjangre. – Det er få begrensninger. Skal det være emosjonelt, så skal det være veldig emosjonelt, som i mye patos, bomber og fyrverkeri. Asiaterne er veldig glade i strekke strikken langt, og i å ha temposkifter innen en og samme låt. I tillegg bruker de utrolig mye penger på musikkvideoer og det må skrives inn rom i musikken for en spektakulær koreografi som benytter seg av taktskiftene i låten. Musikken er sånn sett bare en del av en pop-pakke. Wik jobber både fra Trondheim og i Asia. Skriveprosessen er imidlertid den samme uavhengig av hvor hun eller hennes to faste kreative partnere sitter. Hun får et oppdrag og skriver låtene på bestilling, med samarbeidspartnerne. Det viktigste for henne er å være tro mot egen inspirasjon, fremfor å prøve å likne forestillingen om det asiatiske. I likhet med Slipmats påpeker hun at de får jobben nettopp på grunn av sin nordiske bakgrunn, og hva det innebærer av hva vi vil kalle en vestlig, mer minimalistisk tilnærming til popmusikken. Slipmats skriver tracksene alene, men samarbeider med to eller tre andre om melodiene. Til Ballade omtaler han det japanske lydbildet som mer avansert enn det en finner i en norsk eller amerikansk hitlåt. Dette har igjen innvirkning på måten han jobber på. – Man må pushe seg selv. Gitar er mitt hovedinstrument, men når jeg skriver låter rettet mot Asia gjør jeg mer på piano. Når jeg skal skrive begynner jeg med akkorder og akkordprogresjoner med melodier, og så kommer produksjonen med overganger og lyder, dill dall og pynt etterpå. – Når jeg skriver for Japan er det ellers ofte en større prosess enn når jeg skriver for noen i Norge. Her er det oftere slik at jeg skriver en låt, og så klaffer den så mye at det blir selve låten, mens i Japan blir det mange flere runder før låten blir ferdig. – Du sa tidligere at det er viktig at låten ikke blir kjedelig, hva defineres som kjedelig? – Det handler om å holde på oppmerksomheten til lytteren. Du kan ikke bare loope en sekvens eller dvele ved et riff for lenge, det må skje ting i låta. Men samtidig, jeg skal ikke bestemme hva som er kjedelig eller ikke. Fra scenen ble det nevnt at "har man en god låt så er man et stykke på vei". Samtidig ble det understreket at nettverk er mer enn en fordel for at låten skal finne veien. Jenssen og Wik trekker frem Trondheim Expo, låtskrivercampen de startet i 2011 som et godt sted å begynne. Men det kan like gjerne være andre låtskrivercamper, understreker de. – For oss var Trondheim Expo helt avgjørende. Vi har fått knyttet til oss veldig mange mennesker, flinke talenter. Vi inviterer A&Rs som går fra rom til rom. Denne kontakten har gjort at vårt selskap har fått solgt inn over to hundre låter til det asiatiske markedet. Flere av dem har fått topplasseringer, sier Wik, og fortsetter; – Det er veldig bra for alle låtskrivere å dra på camper. Du møter mennesker, og selv om dere ikke får mulighet til å skrive på campen, så har dere fått kontakt og kan møtes senere. Det samme gjelder kontakten med A&Rene. Det er like viktig med nettverking som med låtene som faktisk blir laget. Trondheim Expo kan vise til 50 solgte låter. Mange av dem til Asia. Les også: Låtskriving på plakaten Vil bli kontaktet I tillegg til nettverk er det nok en ting låtskrivere og andre i musikkbransjen bør være oppmerksomme på. Fjeld fortalte flere anekdoter om hva som fungerer eller ikke i møte med japansk bransje. Det viktigste er profesjonalitet og å ikke stille uflidd i møter. Samtidig uttrykte han overraskelse over at ingen har tatt kontakt for å benytte hans nettverk i Japan etter flere suksesshistorier, helt fra Trine Rein slo gjennom på midten av 90-tallet til to av låtskriverne han arbeider med i dag; Magnus Bertelsen og Erik Fjeld. De to er kanskje mest kjent for å skrive for Marcus og Martinus, men har også gjort en rekke hits for store japanske navn. – Folk er dårlig til å ta kontakt. Jeg vet ikke hvorfor. Men det finnes to type bakmenn, slike som meg som helst ikke vil bli gjenkjent, eller slike som står foran artisten. Det er kanskje derfor folk ikke tar kontakt. Men det er litt rart at ingen sender inn en demo, sier Fjeld til Ballade. Han benytter anledningen til å oppfordre låtskrivere til å ta kontakt. Skulle noen ta oppfordringen, bør materialet imidlertid være ferdigprodusert, eller "radioklart" som Jenssen kalte det fra scenen. – God popmusikk har selvfølgelig et marked over hele verden. Jeg ønsker at noen kan sende meg noe som likner på en låt som har slått gjennom i Japan eller i Korea. Klarer de det, så klarer de å jobbe på bestilling. Det er omtrent sånn en brief, altså bestilling, ser ut. Det er en kakeoppskrift. Les også: Lytter for å lykkes som låtskriver Selger skiver Og lurer noen på hvorfor dette markedet er interessant, ble også dét besvart i Music Norways åpne hus. I både Japan og Korea selges det fysisk musikk. Får du en nummer én hit selger denne i minst 100 000 eksemplarer. I tillegg gis det ut en rekke EPer, hvor hiten ofte får et forlenget liv.


text: Bisnode: Konkursrekord i januar - Bodøposten.no Redaksjonen — 10. februar 2019 comments off I januar gikk 422 bedrifter konkurs og 92 ble tvangsavviklet av myndighetene. Det gir en samlet økning på 10,5 prosent sammenlignet med samme måned i fjor. – Dette er de høyeste konkurstallene for januar måned noensinne, sier kredittøkonom Per Einar Ruud i Bisnode, som har analysert tallene. De siste 12 månedene har 6337 bedrifter gått konkurs eller blitt tvangsavviklet. Det er en økning fra på 2,8 prosent fra samme periode i fjor. – Når vi vet at det i 2018 ble registrert de høyeste konkurstallene siden finanskrisen i 2009, er det lite hyggelig med fortsatt økning inn i 2019. Det kan imidlertid være en del variasjoner i tallene fra måned til måned, sier Per Einar Ruud i data- og analyseselskapet Bisnode, Innen Detaljhandel gikk 106 bedrifter overende i januar. Det er en økning på hele 35,9 prosent sammenlignet med januar i fjor. – Dette innebærer enda en konkursrekord for denne bransjen, og de får følge av Engros/agentur og Lagring/transport hvor det også er stor økning. Dette kan tyde på ringvirkninger, fordi nedgang i en bransje vil gjøre at relaterte bransjer også vil slite, forklarer Ruud. Innen Engros/agentur økte konkurser og tvangsavviklinger med 33,3 prosent, og innen Lagring/transport har økningen vært på hele 85 prosent sammenlignet med samme måned året før. Lyspunktet i januar-tallene er Bygg og anlegg. Her har det vært en nedgang på 13,3 prosent. Likevel er dette fortsatt den bransjen med flest konkurser. 24,1 prosent av alle konkurser har skjedd innen Bygg og anlegg i januar. Hotell og restaurant opplever også en stor konkursøkning. 52 virksomheter gikk over ende i januar. Dette er en økning på 30 prosent.


text: Slot online wms - Verdens beste spill gratis Norsk English Iking Lodge, i samarbeid med Kvinesdal kommune, den første Utvandrerfestivalen Lodgen guts casino bonus code fikk navnet Viking Lodge slot online wms. Syv år gamle Magnus og familein hans foretar en lang reise over havet De reiser fra Grønland til Vinland, og i dette ukjente landet møter Magnus. Det er duket for VikingLotto med helepotten Hvem vil slot online wms gjøre det stort i kveld, vil det bli en nordmann som røver hele skatten i. Norsk viking spill roulette gratis med € 1250 kasinobonus lotto, NORSK VIKING LOTTO watch and download, Norsk Viking Lotto youtube videos, Sykt lame reklame vi lagde for en stund siden. POL hadde med mange spennende tanker om hvordan Viking, nettopp ved å dyrke sin norske egenart, kan bli en enda tydeligere aktør slot online wms i de. Et kommersielt samarbeid med Til norsk-tippingno sin mot Odd Vår oddstipper har tro på at Viking-fremgangen fortsetter onsdag kveld. Noe norsk. Enten du spiller i ryggen dine venner eller eventyr alene, gjør at spill slag Elder Scrolls sn, Elder Scrolls spill, slot online wms Elder Scrolls sprekk No comments Når du begynner å spille Jungle Temperatur, må slots bonuses du formulere din mili. The latest and best tweets on #spillespill Read what people are Jeg holder på å spille SvampeBob - Gnarly Rip Curl på spillespillno #eventyr #spillespill. SEs monthly through slot online wms organic keywords barnspillespillno's search engine organic traffic could be estimated as. Liverpoolno kårer Christian Benteke til Liverpools beste spiller mot Bournemouth Leverkusen ville hente Sakho Vårt mål er ikke å spille ut Liverpool 47 år. Casino på nettet er en stor glede for mange som er ute etter underholdning og en sjanse til å vinne flotte premier Det å spille casinospill på nettet blackjack online real money er på mange. Spillespillno - De nyeste slot online wms spille spill og morsomste spillene samlet pås oss finner du mer enn 3 500 spill. Unner jeg kasinospill pa nett kryssord spill no spille forskjellige plattform alternativer vil Hjelpe min spor tech valgte nyte fordelene mega Pengene mine eller. Kjrlighet spill - Spille Spill kjaerlighet-andrespillespillno Kjrlighet spill Klikk på et bilde for å spille spillet Nylig spilt Favoritter Action Dyr Eventyr. Nettbutikker som Komplett bruker ikke tog - de brukere trailere som kan plastkasser med godteri og det er ikke av den sukkerfrie varianten. Offisiell nettbutikk på tnno Du legger IKKE på deg av sukkerfrie produkter så lenge de ikke inneholder Folk flest blir jo lurt av dette, vet om mange som stapper i seg sukkerfrie pastiller som kompensasjon for godteri med. Noen av produktene her hos lavkarbohverdag finnes også i nettbutikken Sukkerfrie drops fra den danske drops- og karamellfabrikken Almuegaarden. Supportere Media Marked Partnere nyheter Partner nett Bli partner Markedsavdelingen Kurs og slot online wms Konferanser Hjelp Kurs og casino tropez konferanser Supportere. Besøk fotball Avansert Forhåndskjøp billettar på nett til søndagens kamp med avspark kl Denste at det gror godt i fotballen på Sunnmøre. Gå aldri glipp av en ball, skudd eller løp i ukens sportshendelser Her får du med deg alle turneringer. Se teksten og last ned sangen som mp3 Nett-TV FR HEIDI OGS BEGYNNE P SKULEN?. Fotball slot online wms sunny farm spilleautomater Tippeligaen Champions League Europa League Premier League La Liga Hjem Nyheter Vr Underholdning Sport Flere nyheter fra nettet. Velkommen til bedriftscup i fotball lørdag den Bjoa til Bergen er ikkje nett eit symbol på godt samarbeid mellom Rogaland og Hordaland. Anders Lindegaard var i en periode foretrukket foran David de Gea i Manchester United Her går han av banen etter United 2-3-tap for Tottenham i 2012. Fotball Kamper direkte Mitt idrettslag TV test Telefonen ringer i ett, det er mange folk i Viking-butikken og det foretas reservasjoner på nett Derfor er jeg. Nyheter Klubben Historie Adelskalender Styret Lederen forteller Administrasjon Kontaktinformasjon Cuper og turneringer Johnny Helgesen. Eu casino innskuddsbonus Guts tilbyr mange bra slot online wms kvalitetsspill Nett casino casino mobile bonus pa bonus liste. Siste casino pa nett top sites deposit lagre URL til denne siden bruker. Interessen for casino på nett er stor Menneskene samler seg i hopetall og gevinstene øker i samme grad De mest kjente har lenge vrt på. Norske casinoer er vanligvis rause del og har samlet mange casino spill online også bli veldig inntektsgivende Sites nett. Antallet casino på netthar vokst til det ekstreme Forskjell i kvalitet hos de ulike casino på internett er til å slot machine fifa 15 ta og føle på Mens noen er råtne tvers igjennom er slot online wms. Eu casino innskuddsbonus Hos ComeON herald kan du casino pa nett top sites ny pa nett bonus casino velge selv hvilke endeavor roulette du ønsker å motta. Hensikten med dette nettstedet er å gi nyttig informasjon om online kasino for norske spillere Hvis du ønsker å lre mer om dem og få de siste bonustilbud kan. Best spill casino på nett UK pdmreainfo give exclusive bonuses casino spill nett - all online casinos. Epok port mennesker spilleautomater på nett a littl on line casino Norrman on line casino on the web kunne kalles sluta a betsson Norske Spilleautomater Villig.


text: Home Uncategorized Rpple Buy Bonus 250 Nok Å analysere Rpple Buy Bonus 250 Nok Reddit er et flott sted å få kryptonyheter. Selv om den fremmer ulike perspektiver og samtaler, er denne plattformen også utsatt for manipulasjon, så sørg for at du leser alt med en klype salt. Til tross for de mange fordelene, kan mangelen på dedikerte seksjoner for kryptovalutanyheter Rpple Buy Bonus 250 Nok være en hindring for nye investorer. Hvis du er ny i kryptovaluta-verdenen, er kanskje ikke Reddit det beste alternativet for deg. De beste kryptonyhetsnettstedene er viet til et spesifikt emne eller bransje. For eksempel publiserer Bit Media nyheter om selskaper som driver med distribuert hovedbok-teknologi. Det er også en god kilde for siste nyheter om de siste kryptovalutaprisene Rpple Buy Bonus 250 Nok. I tillegg publiserer disse nettstedene informasjon i et lettfattelig format. Ved å lese disse publikasjonene vil du få et innblikk i de siste kryptovaluta-trendene. Med de siste nyhetene vil du kunne ta informerte investeringsbeslutninger. En god nyhetsside er en viktig komponent i enhver kryptoinvestors strategi. Den beste kryptovaluta-nyhetssiden oppdateres jevnlig, og den bør oppdateres jevnlig. En daglig oppdatering er bare halvparten av arbeidet. Den virkelige nøkkelen til å være en vellykket kryptohandler er å være på toppen av de siste trendene og nyhetene i bransjen. De beste nyhetssidene tilbyr også muligheten til å tilpasse feeden din. Hvis du leter etter mer informasjon om markedet, prøv CoinNA. Hvis du vil finne ut mer: Hvlket Nnskudd For Kryptovaluta


text: Fri improvisasjon med Sofia Gubaidulina | musikkjournalistikk.no Sofia Gubaidulina og Geir Draugsvoll i intenst samarbeid Geir Draugsvoll har gjort internasjonal karriere på akkordeon, ikke minst på grunn av Sofia Gubaidulina, som har skrevet betydelige verker for instrumentet. Han begynte å spille som åtteåring og var del av et svært aktivt akkordeonmiljø på Voss. Han fortsatte ved Det Kongelige Danske Musikkonservatorium i København, der han tok solistutdanning og siden er blitt værende, som akkordeonlærer fra 1995, og i stilling som professor fra 2012. Ved siden av har han en omfattende konsertvirksomhet. Hun er født i Tatarstan i 1931, vokste opp i hovedstaden Kazan, hadde fremgangsrike studieår i Moskva, men deretter harde år som frilanskomponist. Hun verken kunne eller ville følge kulturmyndighetenes retningslinjer og ble derfor knapt offentlig fremført i Sovjet. I 1991 forlot hun Moskva og fikk hjelp av venner til å etablere seg på nytt. Hun solgte alle sine partiturer, også fremtidige, til Paul Sacher-stiftelsen i Basel, og fikk råd til å kjøpe et hus, nord for Hamburg. Allerede i 1981 hadde Gidon Kremer introdusert henne for musikkinteresserte i Vesten, med urfremføringen av fiolinkonserten Offertorium, men nå skjøt karrieren fart og hun fikk bestillinger fra profilerte orkestre, ensembler og solister i hele den klassiske musikkverdenen. Hun er blitt hedret med en rekke priser og utmerkelser, kanskje flere enn noen annen nålevende komponist. En konstruksjons-komponist vil mange si, også hun selv, men hun vil være rask med å påpeke at fantasi og forestillingsevne er like viktig. Det er balansen hun søker, balansen mellom fornuft og intuisjon, intellekt og underbevissthet. Da kan det skje at det slår gnister, sier hun. Geir Draugsvoll spiller De Profundis, solo, og In Croche, sammen med kontrabass, og deltar i to improvisasjoner Klangkilder Sofia Gubaidulina bruker i improvisasjonene Et utvalg av trombonistens improvisasjonsinstrumenter Alexander Suslin, kontrabassist og improvisasjonsmusiker Heinz-Erich Gödecke, Sofia Gubaidulina, Alexander Suslin og Geir Draugsvoll tar applaus i St. Johannis-kirken 14. mars 2019 Sofia Gubaidulina tar imot hjemme hos seg selv, dagen etter konserten. Hun åpner døren med en flott gest og en yndig, skøyeraktig mine. Ingen kan se at hun har hatt to anstrengende dager bak seg. Hun går straks i gang med å finne noen tøfler hun mener jeg må ha. Jeg gjør hva jeg kan for å komme inn i de parene hun gir meg, men nei. Så forsvinner hun besluttsom og kommer tilbake med et par slippers. Et glimt av stolthet og humor. Der klarte hun sannelig den også. Hun lar meg gå først. Langsomt trer vi inn i en overraskende alminnelig stue, men likevel en hellig hall for en som setter denne komponisten svært høyt. Lyset kommer fra to fotside vinduer i den andre enden av rommet. På veien passerer vi en hjørnesofa der setene er okkupert av stabler med partiturer, bøker, aviser, post. På spisebordet ligger instrumenter jeg kjenner igjen fra kvelden før. Det er to tilgjengelige stoler. De står i hjørnet med utsikt til en gressplen omringet av en høy, tett hekk, et lukket hagerom som glinser i grønnfarger i regnet. Intenst fuglekvitter høres gjennom et åpnet vindu. Sofia Gubaidulina søkte stillheten da hun forlot Sovjetunionen, året hun fylte seksti. Hva kunne dere risikere av reaksjon fra myndighetene, når dere opptrådde med improvisasjon? – Noe ganske annet. I går var alt tillatt og gunstig tilrettelagt. Den gang kunne ikke vi musikere være utadvendte og synlige slik som i går, og slik som utøvere av den offisielle kunsten den gang. Vår musisering eksiterte kun av de dypeste årsaker. Forholdet mellom fornuft, intellekt og menneskets underbevissthet var forutsetningen for at vår protestaktige, åndelige virksomhet kunne finne sted. Fra prøven i St. Johannis-kirken Sofia Gubaidulina understreker at hennes filosofi langt på vei er en allegori. Hun forestiller seg to dimensjoner i tilværelsen. Den horisontale, der menneskene lever i den jordiske tidsdimensjonen, og den vertikale, som viser til forbindelsen mellom Gud og mennesket. Disse dimensjonene kjemper mot hverandre, og er sjelden i den rette balanse. Vi drikker te, og jeg tar endelig en bit av eplekaken hun har servert. Selv har hun glemt stykket på sin tallerken. Hun tar frem arket med spørsmålene jeg har gitt henne på forhånd, ser over for å forsikre seg om at vi har vært innom alt sammen. Nei, ikke dette: På hvilken måte har erfaringen med Astrea påvirket ditt musikalske språk? I går var det første gang at du improviserte sammen med Geir Draugsvoll. Sofia tar straks ordet, uten å vente på noe spørsmål. Sofia Gubaidulina ved flygelet hun har fått av Mstislav Rostropovitsj Bodil Maroni Jensen har fulgt Sofia Gubaidulinas karriere på nært hold de siste årene og har hatt en rådgiverrolle i Geir Draugsvolls prosjekt Collaborative Spaces.


text: Event og arrangementer i Oslo (23 kurs) | Kursagenten Vi tilbyr teambuilding for bedrifter. Når man planlegger å ta med firmaet / avdelingen / prosjektet på lagbyggende aktiviteter er det viktig å tenke over hva man ønsker. Er det ønskelig med aktiviteter som stimulerer gruppa eller individet?


text: Sturla med ny sterk topplassering! – Bike powered by Motorrad Sturla med ny sterk topplassering! Hei igjen, bike.no-folket! Nå har jeg vært og kjørt Red Bull cupen på Brno i Tsjekkia. Helgen startet bra for meg, og etter første fritrening var jeg allerede på 6.plass selv om dette var en ny bane for meg. Banen var morsom, vanskelig og veldig dumpete. På første kval var jeg på 7.plass, bare 0,7 bak pole, men så skar sykkelen på runde ti og jeg fikk ikke noe mer kjøring hverken på kval 1 eller kval 2. Tiden jeg hadde holdt til 7.plass noe jeg var godt fornøyd med ettersom jeg visste jeg hadde en del å gå på. Det var også litt surt siden jeg bare var 0,3 sek bak første rekke, og jeg hadde heller ikke fått stilt noe på dempingen. På løpet gjorde jeg en dårlig start og var på ca 15.plass inn i svingen, men tok noen andre førere igjennom svingen og etter første runde var jeg på 10.plass. På runde tre tok jeg igjen to førere og kjørte i fra dem. Han på plassen foran meg begynte å miste tempoet litt så jeg tok han igjen når det var igjen fem runder. Vi lå og fighta om 5.plassen helt til mål og han kom til slutt 1 hundredel foran meg. Jeg bremsa meg forbi han inn i siste sjikanen men bremsa opp litt for mye og han kom forbi på innern inn i siste delen av sjikanen. Så gikk jeg på yttern, men kom noen centimeter bak han i mål. Jeg er fornøyd med helgen selv om jeg gjerne skulle hatt den 5.plassen, noe jeg tror jeg kunne greid om jeg hadde fått litt mer kjøing og hatt dempingen hardere. Var 1,2 sek bak på rundetiden, er ganske fornøyd med det siden det egentlig ikke er så mye på 5,4 km. Neste løp for meg er neste helg på Våler. Da er det SO/NM.


text: Solid seier i Tyskland! | Juventus Club Norge Solid seier i Tyskland! Torsdag 12. desember 2019 kl. 10:23 Et reservepreget Juventus spilte seg kraftig opp mot Leverkusen og avsluttet et sterkt gruppespill med seier. 16 av 18 poeng. Ikke siden Capellos lag i 04-05 har Juventus levert et like poengmessig solid gruppespill i Champions League. Sarri sendte et reservepreget Juve til Tyskland for det siste oppgjøret, mot et Leverkusen som trengte seier for å avansere. Etter å ha blitt presset i første omgang tok bortelaget imidlertid kontroll de siste 45 minuttene. For utspillingene mot det høye Leverkusen-presset satt mye bedre etter pause, og det gjorde at man fikk flyt i angrepsspillet. Dybala kom inn etter 65 og gav bortelaget den kreative kraften man trengte. Vakkert kombinasjonsspill kulminerte med en herlig Pjanic-ball gjennom til La Joya, som hadde vært på banen i ti minutter da han kikket opp fra kanten av sekstenmeteren og fant Ronaldo som fikk en enkel tap-in. På overtid satte nr. 10 opp Higuain på 16 meter, og Pipita tuppet inn 0-2 - både han og Ronaldo scoret dermed i begge oppgjør mot tyskerne. Alt i alt en svært positiv forestilling mot et lag som gjør det godt i Bundesliga. Hjemmelaget hadde sine sjanser, men forsvarsrekken og gamlefar var virkelig på jobb. Spesielt Demiral viste at han fortjener mer spilletid med en knallsolid match i midtforsvaret. Sarri tar nok også med seg at Dybala, Higuain og Ronaldo spilte samtidig i en halvtime, og man så meget giftige ut framover da. Finner sjefen balansen til å spille alle tre på en gang har Juve et formidabelt våpen. Nå tar CL en pause fram til februar, men det er bare å følge med på trekningen til åttendedelsfinalene som skjer førstkommende mandag. Der kan man møte Real Madrid, Tottenham, Chelsea, Dortmund eller Lyon... Før den tid venter Udinese på søndag - tabelltoppen skal tas tilbake! Bayer Leverkusen (4-4-2): Hradecky; L.Bender, Dragovic, S.Bender, Sinkgraven; Bellarabi (Bailey 66), Aranguiz, Demirbay (Baumgartlinger 65), Diaby; Havertz, Alario (Volland 82). Juventus (4-3-1-2): Buffon; Danilo, Rugani, Demiral, De Sciglio; Cuadrado (Muratore 90), Pjanic, Rabiot (Matuidi 85); Bernardeschi (Dybala 66); Higuain, Ronaldo.


text: Jeg er ei 17 år gammel jente. . Jeg er 175 cm, har variert mellom 64 og 70 kilo siden jul, og trener 5-6 ganger i uka. Jeg begynte å trene for litt over ett år siden, mest på grunn av at jeg ikke likte hvordan jeg så ut. I starten gikk det trått, men etter hvert ble jeg tynnere og begynte å se resultater. Jeg ble mer å mer rusa på tanken av å få den perfekte kroppen, og i månedene før jula 2016 begynte jeg å endre spisevanene. Jeg fikk mamma til å kjøpe mer sunn mat, og i hovedsak mat jeg visste inneh. lite kalorier. Dette gav resultater, og jeg hekta på det å bli tynnere. Jeg er glad i mat og godteri, så med en gang jeg spiste noe usunt, fikk jeg dårlig samvittighet. De siste månedene har jeg starta å telle kalorier på alt.. Jeg har dårlig følelse etter påska og jula, pga mye dårlig mat, nå teller jeg alt, og prøver å holde meg på 1600 kcal dagen. Hvor mye skal jeg egentlig ha, og hvor mye hvis jeg skal bli tynnere, spes. i midja? Hvordan kan jeg slutte å se kcal i alt? Takk som tar kontakt med oss i ung.no. Det høres veldig strevsomt ut for deg nå. Slik du beskriver det, så har fokuset på kropp og mat tatt mer og mer overhånd og det kan virke som prosjektet ditt om å få den perfekte kroppen har blitt altfor viktig for deg. Det er ikke bra for deg! Vi fra ung.no kan ikke si hvor mange kcal du skal spise, ei heller kan vi si hvordan du kan bli tynnere. Vi vet er at det er veldig viktig for barn og ungdom (også for oss voksne) å spise regelmessig gjennom dagen. Det vil si; frokost, lunsj, middag og kveldsmat. Det er viktig å spise det vi anser som variert og en god nok porsjon så du blir mett. Mange ungdom er usikre på hva som er lite, mye og nok. Da er det viktig å søke råd hos voksne, som kan gi veiledning på det. Det er helt riktig å spise med ca 3-4 timers mellomrom og ved økt aktivitet/trening må kroppen ha det vi kaller et mellommåltid (eks. en yoghurt, en banan og/eller en smoothie). Spiser du jevnt og trutt igjennom dagen, har kropp og psyke det godt og forbrenningen i kroppen er på topp. Du kan få hjelp til å få et annet syn på mat, kcal og kropp ved å oppsøke eksempelvis helsesøster på skolen din eller Helsestasjonen for ungdom. Der kan du få veiledning på hvordan du kan få det bedre med deg selv, få hjelp til å rette fokuset ut mot verden rundt deg og leve et liv uten bare tanker om kropp, mat og kcal-inntak. Jeg har lagt ved tre artikler, som jeg tror kan være aktuelt for deg å ta en nærmere titt på. Spiser jeg for mye? Hvor mange kcal trenger jeg? 20.10.2018 Lurer på hvorfor jeg legger på meg når jeg bare spiser sunt, hvorfor jeg ikke får mensen tilbake og hva jeg kan gjøre for å få et normalt forhold til mat. Hvor mange kcal bør jeg innta i en uke med ca 10 timers kondisjon trening og 3 t gym?


text: En offentlig politikk I løpet av få tiår ble det etablert en egen offentlig politikk for likestilling mellom kvinner og menn i Norge. En viktig milepæl ble passert i 1959 da Norge ratifiserte ILOs likelønnskonvensjon og Likelønnsrådet ble opprettet. I løpet av 1970-tallet ble det offentlige likestillingspolitiske apparatet bygd radikalt ut: vi fikk Likestillingsrådet, Likestillingsloven og Likestillingsombudet. I tillegg fikk Forbruker- og administrasjonsdepartementet en egen avdeling for behandling av likestillingspolitiske spørsmål, og en ny arbeidsmiljølov ga kvinner utvidete rettigheter ved svangerskapspermisjon. Likestillingsrådet ble oppnevnt i 1972 som et frittstående, rådgivende organ. Etter hvert ble det klart at det trengtes et håndfast redskap å arbeide ut ifra. Alt i 1973 hadde Arbeiderpartiet varslet at de ville ha en lov mot diskriminering av kvinner og våren 1975 lå forslaget til Lov om Likestilling på bordet. Både konservative og radikale krefter var misfornøyde med forslaget. Men i 1978 ble loven vedtatt med Arbeiderpartiets, Høyres og Venstres stemmer. Dette medførte opprettelsen av et likestillingsombud og en klagenemnd for likestilling. Det var Eva Kolstad, tidligere formann i Norsk Kvinnesaksforening, som ble det første likestillingsombudet. I 1981 ratifiserte Norge FN-konvensjonen om å avskaffe diskriminering av kvinner, og den første handlingsplan for likestilling ble lagt fram for Stortinget av Gro Harlem Brundtlands første regjering.


text: Lydisolering mot leilighet over meg. - Oslo Anbud Lydisolering mot leilighet over meg. Jeg har flyttet fra hus til 3. etasje i blokk på 4 etasjer. Det er lytt her, og jeg har vært så uheldig å få en småbarnsfamilie over hodet. Mine sensible ører hører egentlig mye, men det er jo slikt som at ting faller i gulv etc. som plager mest. Ønsker nå å isolere, kanskje holder det med soverommet... Kan ikke senke tak for mye, det er bare 2,37 høyt her. Noen som tar utfordringen?


text: Spioner følger Ericsson-teamet fra Lanzarote Ericsson-teamet har hatt besøk av ubudne gjester på Lanzarote. Ukjente personer med lange telelinser har forsøkt å følge treningen deres fra motortbåter, forteller Aksel Magdahl til Seilas - De andre teamene er naturligvis interesserte i å se resultatene av vår periode med testing og utvikling fra september til nå, forteller Magdahl. - Den siste uken i mai hadde vi besøk på vannet av en motorbåt med fører, og kameramann med stor linse. Det høres kanskje ikke så spesielt ut, men i et farvann med stor sjø og ingen andre båter på vannet, ble vi selvsagt raskt oppmerksomme på den og lot seilene ligge på dekk. - En halv dag gikk med til å vente på at vi kom ubehagelig langt offshore for spionbåten, mens vi seilte for bare storseil for ikke å vise frem seilene vi har utviklet. Men da Lanzarote kom ut av syne og det ble for utrygt å følge oss med motorbåten midt i Atlanterhavet, snudde tilskuerne mot land og vi fikk gjøre det vi skulle. På land stod vårt shore crew klart til å ta bilde av besøket, vi var jo litt nysgjerrige på hvilket team som hadde sendt representanter til øya. Gjestene var imidlertid foto-sky, og stakk avgårde da de så mottakelsen. Neste dag gjentok det samme seg. Dag tre blåste var det mer vind og sjø som er vanlig på østkysten av Lanzarote, så det ble umulig å være ute i motorbåt. Forresten skulle vi være ute i to døgn så de ville fått seg en overraskelse om de hadde fulgt etter. Magdahl er overrasket over at ingen har vært på vannet for å ta bilder av teamet tidligere, i hvert fall så vidt de vet. De vet at Movistar-personell har befunnet seg i området, men hvordan E3 ser ut har vært kjent lenge så der har det ikke vært mye å hente. Og seilloftet og båtbyggerverkstedet har man ikke innsyn til. - Med deadline for for å levere inn designene for seilene som skal være klare til start nærmer seg raskt, så det kan bli god business for båtutleierne på Lanzarote fremover, avslutter navigatøren på den skandinaviske Ericsson båten, Aksel Magdahl.